Det lignede i lang tid en nullert, da Hobro og AaB fredag aften tørnede sammen på DS Arena. Men dybt inde i overtiden dukkede AaB-midtbanen Kasper Risgård op og sikrede de bolsjestribede alle tre point. Det så ellers ud til, at Hobro ville holde stand, selvom de under den første halve af kampen var under massiv belejring af AaB's offensiv, der nemt kombinerede sig igennem Hobro-forsvaret. Hver eneste gang stod Hobro-keeper Jesper Rask dog i vejen, og lige så stille fik Hobro spillet sig ind i kampen. Anden halvleg bølgede mere frem og tilbage med chancer til begge mandskaber. Alligevel skulle der gå 93 minutter, før Kasper Risgård endelig fik nettet til at blafre foran de fremmødte AaB-fans. Med sejren har træner Lars Søndergaard fået en fin start på sin tid i AaB. Efter to kampe er det blevet til fire point. AaB skal først i aktion næste mandag ude mod FC Nordsjælland. Omvendt ser det mere skidt ud for Hobro, der ikke har fået den drømmestart på Alka Superligaen, som de fik sidste sæson. Holdet har tabt begge deres kampe. Næste chance for dem til at få point er ude mod Brøndby.
På en scoring tre minutter inde i overtiden sikrede AaB sig alle tre point i lokalopgøret mod Hobro.